HLA-DQ
HLA-DQ (DQ) je proteinski receptor ćelijske površine koji se nalazi na ćeliji koja prezentira antigene. To je αβ heterodimer tipa MHC klasa II. Lanci α i β su kodirani sa dva lokusa, HLA-DQA1 i HLA-DQB1, koji su jedan uz drugi na hromosomskoj traci 6p21.3. I α-lanac i β-lanac uveliko variraju. Osoba često proizvodi po dvije varijante α i β-lanca i tako četiri izoforme DQ. DQ lokusi su u bliskoj genskoj povezanosti sa HLA-DR, a manje blisko sa HLA-DP, HLA-A, HLA-B i HLA-C. Različite izoforme DQ mogu se vezati za T-ćelije i za njih prezentiratiti različite antigene. U ovom procesu, T-ćelije stimulišu se da rastu i mogu signalizirati B-ćelijama da proizvode antitijela. DQ funkcioniše u prepoznavanju i predstavljanju stranih antigena (proteini izvedeni iz potencijalnih patogena). Ali DQ je također uključen u prepoznavanje uobičajenih autoantigena i prezentiranje tih antigena imunskom sistemu, kako bi se razvila tolerancija od najranije dobi. Kada se izgubi tolerancija na sopstvene proteine, DQ se može uključiti u autoimunsku bolest. Dvije autoimunske bolesti u koje je uključen HLA-DQ su celijakija i dijabetes tipa 1. DQ posreduje autoimunost tako što iskrivljuje T-ćelijski receptorsku repertoar tokom timusne selekcije. Nositelji rizičnih serotipova kao što je DQ8 imaju veći udio cirkulirajućih receptora T-ćelija koji mogu vezati insulin, primarni autoantigen u tipu 1 dijabetesa. DQ je jedan od nekoliko antigena uključenih u odbacivanje transplantata organa. Kao promjenjivi receptor ćelijske površine na imunskim ćelijama, ovi antigeni D, prvobitno HL-A4 antigeni, uključeni su u bolest transplantat protiv domaćina kada se limfoidno tkivo transplantira između ljudi. Serološke studije DQ-a prepoznale su da se antitela na DQ vezuju prvenstveno za β-lanac. Do sada korišteni serotipovi su HLA-DQ2, -DQ3, -DQ4, -DQ5 , -DQ6, -DQ7, -DQ8, -DQ9. HLA-DQ1 je slabo reaktivan na α-lanac i zamijenjen je serotipom DQ5 i DQ6. Serotipizacija može identificirati većinu aspekata strukture i funkcije izoforme DQ, ali specifična sekvenca PCR je sada poželjni metod za određivanje HLA-DQA1 i alela HLA-DQB1, jer serotipizacija često ne može riješiti kritični doprinos DQ α-lanca. Ovo se može nadoknaditi ispitivanjem DR, kao i DQ serotipova.